Rassie meen toets teen Engeland bied geleenthede | Netwerk24
Rassie meen toets teen Engeland bied geleenthede
Die Springbokke se eerste toets in sy jaareindtoer bied aan Rassie Erasmus, Bok-afrigter, 'n aantal geleenthede om spelers te toets.
Springbokke soos Willie le Roux, Faf de Klerk, Francois Louw en Cheslin Kolbe wat in Europa rugby speel, sal nie vir die toets oorweeg word nie. Dit beteken dat ander spelers wel speelkans sal kry.
"Nie een van die spelers wat in die premierliga speel, is beskikbaar nie en ook nie die spelers wat in Frankryk speel nie," het Erasmus gesê.
Erasmus het bevestig dat Franco Mostert, wat al vanjaar vir die Bokke en sy franchise gespeel het, ook nie beskikbaar is nie.
Oor plaasvervangers vir Mostert het Erasmus gesê daar is 'n hele paar goeie opsies in die tweede ry van die skrum.
"Ons is gelukkig om spelers soos Pieter-Steph du Toit met baie ondervinding in daardie posisie te hê, terwyl Lood de Jager weer fiks is en RG Snyman ook in die groep ingesluit is."
Erasmus het gesê die Twickenham-toets gaan 'n deeglike toets vir sy spelers wees.
"Om teen Engeland te speel, onder druk en in 'n vol stadion, sal 'n nuwe ervaring vir sommige spelers wees en dit sal vir hulle goeie antwoorde gee.
"Die Engelse is goed en fisiek, hulle is sterk in die losgemaal en vaste fasette sowel as op die verdediging. Hulle kan hul spel afwissel en dit is die grootste les wat ons van hulle geleer het in ons nederlaag teen hulle in Kaapstad in Junie," het Erasmus Vrydag by 'n perskonferensie in Stellenbosch gesê.